《奉和郎中题仙岩瀑布十四韵》
唐代·灵澈

致闲在一郡，民安已三年。每怀贞士心，孙许犹差肩。

采异百代后，得之古人前。扪险路坱圠，临深闻潺湲。

上有千岁树，下飞百丈泉。清谷长雷雨，丹青凝霜烟。

遥将大壑近，暗与方壶连。白石颜色寒，老藤花叶鲜。

轩皇自兹去，乔木空依然。碧山东极海，明月高升天。

平野生竹柏，虽远地不偏。永愿酬国恩，自将布金田。

穆穆早朝人，英英丹陛贤。谁思沧洲意，方欲涉巨川。

作者简介：灵澈（746～816），本姓汤氏，字源澄，越州会稽（今绍兴）人。云门寺律僧，驻锡衡岳寺。著有《律宗引源》廿一卷。与刘禹锡、刘长卿、吕温交往甚密，互有诗相赠，享誉当时诗坛。